再疊前韻別鶴峰
作者：方一夔
朝代：宋

paragraphs: 仙鶴來富春，造次欲手控。
偶然留一吷，喚醒千年夢。
興來屢相過，小醉側春甕。
笑談驚座人，輸瀉無底洞。
森然栝柏材，曾伴揚州貢。
班門無棄物，一睨果奇中。
當今搆廊廟，况聞棟桴空。
行看飛騰去，不待吹噓送。
我亦懶散人，箋註鄙玄衆。
向何寫懷抱，清苦等吟哢。
詩來出其右，雲月困朝弄。
風簷數四讀，愈我岑岑痛。
復作摩天飛，不鬭雞鶩鬨。
何時款君門，共把果下鞚。